**QUADHELIX eli QH**

Quadhelixiä käytetään yläleuan levittämiseen tilanteissa, jolloin yläleuan hammaskaaren leveys on liian kapea alaleuan hammaskaaren leveyteen nähden (sivualueen ristipurenta, suuri ylipurenta). Quadhelixillä voidaan myös korjata etuhampaiden ristipurentaa.

Kojeen käyttöaika vaihtelee puolesta vuodesta 2-3 vuoteen.

Koje on sementoitu suuhun kiinteästi ja se kontrolloidaan hammashoitolassa n. 1-4 kuukauden välein. Hoitokäynnillä koje saatetaan joskus irroittaa ja sementoida sitten uudelleen paikoilleen.

Suussa oleva koje pitää harjata reippaasti ja huolellisesti hampaita pestessä. Sekä sähkö- että käsiharjaa saa käyttää.

Kovat ja sitkeät syötävät ovat ehdottomasti kiellettyjä. Yleensä nämä löytyvät karkkihyllyltä. Tavallista ruokaa voi syödä, mutta jotkut hedelmät ja kasvikset (porkkana, omena jne.) kannattaa paloitella. Ksylitolipurukumia voi syödä.

Renkaiden putket saattavat aluksi hangata poskia. Voit laittaa renkaan päälle pehmikkeeksi hoitolasta saamaasi vahaa. Myös pureskeltua purukumia voi käyttää vahan asemesta. Kojeen suulaessa oleva jousi muodostaa kielen pintaan kuvion, joka häviää aikanaan, kun koje otetaan pois.

Alkuvaiheessa hampaat saattavat tuntua aroilta, mutta tämä menee ohi muutamassa päivässä. R- ja S-äänteissä saattaa olla aluksi hankaluutta, mutta nämä kyllä löytyvät uudelleen nopeasti vaikkapa kirjaa ääneen lukemalla.

Jos koje rikkoutuu tai irtoaa, ota yhteys hammashoitolaan mahdollisimman pian, jotta hoito pääsee jatkumaan ja ettei purennassa ehdi tapahtua palautumista. Jos mahdollista, kannattaa irronnut rengas (jos se on kojeessa edelleen kiinni) painaa takaisin paikoilleen ja ottaa sitten viipymättä yhteys arkena omaan hammashoitolaan (numerot alla) ja viikonloppuisin sekä arkipyhinä Seinäjoelle yhteispäivystykseen (klo 8-12, puh. 06 425 5428**).**

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271